### śrī-bhagavad-rāmānuja-viracitaṁ

# śaraṇāgati-gadyam

bhagavan-nārāyaṇābhimatānurūpa-svarūpa-guṇa-vibhavaiśvara-śīlādya-navadhikātiśayāsaṅkhyeya-kalyāṇa-guṇa-gaṇāṁ padma-vanālayāṁ bhagavatīṁ śriyaṁ devīṁ nityānapayinīṁ niravadyāṁ devadeva-divya-mahiṣīm akhila-jagan-mātaraṁ asman-mātaraṁ aśaraṇya-śaraṇyām ananya-śaraṇaḥ śaraṇam ahaṁ prapadye ||1||

paramārthika-bhagavac-caraṇāravinda-yugalaikāntikātyantika-para-bhakti-para-jñāna-parama-bhakti-kṛta-paripūrṇānavarata-nitya-viśadatamānanya-prayojanānavadhikātiśaya-priya-bhagavad-anubhava-janitānavadhikātiśaya-prītikāritāśeṣāvasthocitāśeṣa-śeṣataika-rati-rūpa-nitya-kaiṅkarya-prāpty-apekṣayā pāramarthikī bhagavac-caraṇāravinda-śaraṇāgatir yathāvasthitā aviratāstu me ||2||

astu me ||3|| tayaiva sarvaṁ sampatsyate ||4||

akhila-heya-pratyanīka-kalyāṇaika-tāna-svetara-samasta-vastu-vilakṣaṇānanta-jñānānandaika-svarūpa !

svābhimatānurūpaika-rūpācintya-divyādbhuta-nitya-niravadya-niratiśayaujjvalya-saundarya-saugandhya-saukumārya-lāvaṇya-yauvanādy-ananta-guṇa-nidhi-divya-rūpa !

svābhāvikānavadhikātiśaya-jñāna-balaiśvarya-vīrya-śakti-tejaḥ-sauśīlya-vātsalya-mārdavārjava-sauhārda-sāmya-kāruṇya-mādhurya-gāmbhīryaudārya-sthairya-dhairya-śaurya-parākrama-satyakāma-satya-saṅkalpa-kṛtitva-kṛtajñatādy-asaṅkhyeya-kalyāṇa-guṇa-gauṇaugha-mahārṇava !

svocita-vividha-vicitrānatāścarya-nitya-niravadya-niratiśaya-sugandha-niratiśaya-sukha-sparśa-niratiśayaujjvalya-kirīṭa-mukuṭa-cūḍāvataṁsa-makara-kuṇḍala-graiveyaka-hāra-keyūra-kaṭaka-śrīvatsa-kaustubha-muktā-dāmodara-bandhana-pītāmbara-kāñcī-guṇa-nūpurādy-aparimita-divya-bhūṣaṇa !

svānurūpācintya-śakti-śaṅkha-cakra-gadāsi-śārṅgādy-asaṅkhyeya-nitya-niravadya-niratiśaya-kalyāṇa-divyāyudha !

svābhimata-nitya-niravadyānurūpa-svarūpa-guṇa-vibhavaiśarya-śīlādy-anavadhikātiśayāsaṅkhyeya-kalyāṇa-guṇa-gaṇa-śrī-vallabha ! evaṁ-bhūta bhūmi-nīlā-nāyaka !

svacchandānuvarti-svarūpa-sthiti-pravṛtti-bhedāśeṣa-śeṣataika-rati-rūpa-nitya-niravadya-niratiśaya-jñāna-kriyaiśvaryādy-ananta-kalyāṇa-guṇa-gaṇa-śeṣa-śeṣāśana-garuḍa-pramukha-nānā-vidhānanta-parijana-parivārikāparicarita-varaṇa-yugala !

parama-yogi-vāṅ-manasāparicchedya-svarūpa-svabhāva-svābhimata-vidha-vicitrānanta-bhogya-bhogopakaraṇa-bhoga-sthāna-samṛddhānantāścaryānanta-mahā-vibhavānanta-parimāṇa-nitya-niravadya-niratiśaya-vaikuṇṭha-nātha !

sva-saṅkalpānuvidhāyi-svarūpa-sthiti-pravṛtti-sva-śeṣataika-svabhāva-prakṛti-puruṣa-kālātmaka-vividha-vicitrānanta-bhogya-bhoktṛ-varga-bhogopakaraṇa-bhoga-sthāna-rūpa-nikhila-jagad-udaya-vibhava-laya-līla !

satya-kāma satya-saṅkalpa para-brahma-bhūta puruṣottama mahā-vibhūte śrīman nārāyaṇa vaikuṇṭha-nātha !

apāra-kāruṇya-sauśīlya-vātsalyaudāryaiśvarya-saundarya-mahodadhe !

anālocita-viśeṣāśeṣa-loka-śaraṇya praṇatārti-hara āśrita-vātsalyaika-jaladhe !

anavarata-vidita-nikhila-bhūta-jāta-yāthātmya aśeṣa-carācara-bhūta nikhila-niyamana-nirata aśeṣa-cid-acid-vastu-śeṣi-bhūta nikhila-jagad-ādhāra akhila-jagat-svāmin asmat-svāmin satya-kāma satya-saṅkalpa sakaletara-vilakṣaṇa arthi-kalpaka āpat-sakha śrīman nārāyaṇa aśaraṇya-śaraṇya !

ananya-śaraṇa tvat-pādāravinda-yugalaṁ śaraṇam ahaṁ prapadye ||5||

atra dvayam ||6||

pitaraṁ mātaraṁ dārān putrān bandhūn sakhīn gurūn |

ratnāni dhana-dhānyāni kṣetrāṇi ca gṛhāṇi ca ||

sarva-dharmāṁś ca saṁtyajya sarva-kāmāṁś ca sākṣarān |

loka-vikrānta-caraṇau śaraṇaṁ te’vrajaṁ vibho ||7||

tvam eva mātā ca pitā tvam eva

tvam eva bandhuś ca sakhā tvam eva |

tvam eva vidyā draviṇaṁ tvam eva

tvam eva sarvaṁ mama deva-deva ||8||

pitāsi lokasya carācarasya

tvam asya pūjyaś ca gurur garīyān |

na tvat-samo’sty abhyadhikaḥ kuto’nyo

loka-traye’py apratima-prabhāva ||

tasmāt praṇamya praṇidhāya kāyaṁ

prasādaye tvām aham īśam īḍyam |

piteva putrasya sakheva sakhyuḥ

priyaḥ priyāyārhasi deva soḍhum || [Gītā 11.43-44]

mano-vāk-kāyair anādi-kāla-pravṛttān antākṛtya-karaṇa-kṛtyākaraṇa-bhagavad-apacāra-bhāgavatāpacārāsahyāpacāra-rūpa-nānā-vidhānantāpacārān ārabdha-kāryān anārabdha-kāryān kṛtān kriyamāṇān kariṣyamāṇāṁś ca sarvān aśeṣataḥ kṣamasva ||10||

andādi-kāla-pravṛttaṁ viparīta-jñānaṁ ātma-viṣayaṁ kṛtsna-jagad-viṣayaṁ ca viparīta-tattvaṁ cāśeṣa-viṣayam adyāpi vartamānaṁ vartiṣyamāṇaṁ ca sarvaṁ kṣamasva ||11||

madīyānādi-karma-pravṛttāṁ bhagavat-svarūpa-tirodhāna-karīṁ viparīta-jñāna-jananīṁ sva-viṣayāś ca bhogya-buddher jananīṁ dehendriyatvena sūkṣma-rūpeṇa cāvasthitāṁ daivīṁ guṇa-mayīṁ māyāṁ dāsa-bhūtaḥ śaraṇāgato’smi tava dāsaḥ iti vaktāraṁ māṁ tāraya ||12||

teṣāṁ jñānī nitya-yukta eka-bhaktir viśiṣyate |

priyo hi jñānino’tyartham ahaṁ sa ca mama priyaḥ ||

udārāḥ sarva evaite jñānī tv ātmaiva me matam |

āsthitaḥ sa hi yuktātmā mām evānuttamāṁ gatim ||

bahūnāṁ janmanām ante jñānavān māṁ prapadyate |

vāsudevaḥ sarvam iti sa mahātmā sudurlabhaḥ || [Gītā 7.17-19]

iti śloka-trayodita-jñāninaṁ māṁ kuruṣva ||13||

puruṣaḥ sa paraḥ pārtha bhaktyā labhyas tv ananyayā [Gītā 7.22], bhaktyā tv ananyayā śakyaḥ [Gītā 11.55], mad-bhaktiṁ labhate parām [Gītā 18.55] iti sthāna-trayodita-para-bhakti-yuktaṁ māṁ kuruṣva ||14||

para-bhakti-para-jñāna-parama-bhakty-eka-svabhāvaṁ māṁ kuruṣva ||15||

para-bhakti-para-jñāna-parama-bhakti-kṛta-paripūrṇānavarata-nitya-viśuddhatamānanya-prayojanānavadhikātiśaya-priya-bhagavad-anubhavo’haṁ, tathāvidha-bhagavad-anubhava-janitānavadhikātiśaya-prīti-kāritāśeṣāvasthocitāśeṣa-śeṣataika-rati-rūpa-nitya-kiṅkaro bhavāni ||16||

evaṁ-bhūta-mat-kaiṅkarya-prāpty-upāyatayā avakḷpta-samasta-vastu-vihīno’pi, ananta-tad-virodhi-pāpākrānto’pi, ananta-mad-apacāra-yukto’pi, ananta-madīyāpacāra-yukto’pi, anantāsahyāpacāra-yukto’pi , etat-kārya-kāraṇa-bhūtānādi-viparītāhaṅkāra-vimūḍhātma-svabhāvo’pi, etad-ubhaya-kārya-kāraṇa-bhūtānādi-viparīta-vāsanā-sambaddho’pi, etad-anuguṇa-prakṛti-viśeṣa-sambaddho’pi, etan-mūlādhyātmikādhibhautikādhidaivika-sukha-duḥkha-tad-dhetu-tad-itaropekṣaṇīya-viṣayānubhava-jñāna-saṁkoca-rūpa-mac-caraṇāravinda-yugalaikāntikātyantika-para-bhakti-para-jñāna-parama-bhakti-vighna-pratihato’pi, yena kenāpi prakāreṇa dvaya-vaktā tvaṁ kevalaṁ madīyayaiva dayayā niḥśeṣa-vinaṣṭa-sa-hetuka-mac-caraṇāravinda-yugalaikāntikātyantika-para-bhakti-para-jñāna-parama-bhakti-vighnaḥ, mat-prasāda-labdha-mac-caraṇāravinda-yugalaikāntikātyantika-para-bhakti-para-jñāna-parama-bhaktir mat-prasādād eva sākṣāt-kṛta-yathāvasthita-mat-svarūpa-rūpa-guṇa-vibhūti-līlopakaraṇa-vistāraḥ, aparokṣa-siddha-man-niyāmyatā-mad-dāsyaika-svabhāvātma-svarūpo mad-ekānubhavo mad-dāsyaika-priyaḥ, paripūrṇānavarata-nitya-viśadatamānanya-prayojanānavadhikātiśaya-priya-mad-anubhavas tvaṁ, tathā-vidha-mad-anubhava-janitānavadhikātiśaya-prīti-kāritāśeṣāvasthocitāśeṣa-śeṣataika-rati-rūpa-nitya-kiṅkaro bhava ||17|| evaṁ-bhūto’si ||18||

ādhyātmikādhibhautikādhidaivika-duḥkha-gandha-rahitas tvaṁ dvayam arthānusandhānena saha sadaivaṁ vaktā yāvac-charīra-pātam atraiva śrī-raṅge sukham āsva ||19||

śarīra-pāta-samaye tu kevalaṁ madīyayaiva dayayā atiprabuddho mām evāvalokayan, apracyuta-pūrva-saṁskāra-manorathaḥ, jīrṇam iva vastraṁ sukhenemāṁ prakṛtiṁ sthūla-sūkṣma-rūpāṁ visṛjya, tadānīm eva mat-prasāda-labdha-mac-caraṇāravinda-yugalaikāntikātyantika-para-bhakti-para-jñāna-parama-bhakti-kṛta-paripūrṇānavarata-nitya-viśadatamānanya-prayojanānavadhikātiśaya-priya-mad-anubhava-janitānavadhikātiśaya-prīti-kāritāśeṣāvasthocitāśeṣa-śeṣataika-rati-rūpa-nitya-kiṅkaro bhaviṣyasi ||20||

mā te bhūd atra saṁśayaḥ ||21||

anṛtaṁ nokta-pūrvaṁ me na ca vakṣye kadācana |

rāmo dvir nābhibhāṣate |

sakṛd eva prapanno yas tavāsmīti ca yācate |

abhayaṁ sarvadā tasmai dadāmy etad vrataṁ hareḥ || [Rāmāyaṇa]

sarva-dharmān parityajya mām ekaṁ śaraṇaṁ vraja |

ahaṁ tvā sarva-pāpebhyo mokṣayiṣyāmi mā śucaḥ || [Gītā 18.66]

iti mayaiva hy uktam ||22|| atas tvaṁ tava tattvato maj-jñāna-darśana-prāptiṣu niḥsaṁśayaḥ sukham āssva ||23|| iti vaktāraṁ māṁ tāraya ||24||

teṣāṁ jñānī nitya-yukta eka-bhaktir viśiṣyate |

priyo hi jñānino’tyartham ahaṁ sa ca mama priyaḥ ||

*iti śaraṇāgati-gadyaṁ samāptam |*